**Likumprojekta “Grozījumi Invaliditātes likumā” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts „Grozījumi Invaliditātes likumā” (turpmāk – likumprojekts) izstrādāts pēc Labklājības ministrijas iniciatīvas, lai nodrošinātu tiesisku pamatu Invaliditātes informācijas sistēmas (turpmāk – informācijas sistēma) darbībai un precizētu atsevišķas likuma normas:  1) veiktu precizējumus likumā atbilstoši Ministru kabineta 2004. gada 29. jūnija noteikumos Nr.561 “Invaliditātes lietu nacionālās padomes nolikums” lietotajam padomes nosaukumam;  2) nodrošinātu Apvienoto Nāciju Organizācijas Konvencijas par personu ar invaliditāti tiesībām (turpmāk – Konvencija) 27. panta prasības, kas paredz īpašu atbalstu tieši personām darbspējīgā vecumā un veicina personu ar invaliditāti nodarbinātību un saskaņotu Invaliditātes likuma normas ar Sociālo pakalpojumu un sociālās palīdzības likuma grozījumiem, kas pieņemti 2017. gada 12. janvārī saistībā ar sociālo pakalpojumu piešķiršanu invaliditātes riska mazināšanai;  3) nodrošinātu ar Ministru kabineta 2015.gada 16.decembra rīkojumu Nr.802 “Par Apvienoto nāciju Organizācijas Konvencijas par personu ar invaliditāti tiesībām īstenošanas pamatnostādņu 2014. – 2020.gadam īstenošanas plānu 2015. – 2017. gadam” apstiprinātā pamatnostādņu plāna paredzētajos pasākumos ietvertā 3.3.2. uzdevuma izpildi, kas paredz ka nepieciešams pilnveidot atbalsta pasākumus personām ar invaliditāti iegūstot augstāko izglītību, izdarot grozījumus Invaliditātes likuma 12.panta pirmās daļas 4.punktā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumprojektā paredzēts pilnveidot un precizēt šādu regulējumu.  **1.** Saskaņā ar Konvenciju un Invaliditātes likumu attiecībā uz personu, kurai ir noteikta invaliditāte, lietojams jēdziens “persona ar invaliditāti”, aizstājot iepriekš lietoto jēdzienu “invalīds”. Šī jaunā terminoloģija normatīvajos aktos tiek mainīta pakāpeniski, tikai kopā ar citiem būtiskiem grozījumiem attiecīgajā normatīvajā aktā. 2016.gada 3.maijā, veicot grozījumus 2004.gada 29.jūnija Ministru kabineta noteikumos Nr.561 „Invalīdu lietu nacionālās padomes nolikums”, padomes nosaukums tika mainīts uz - Invaliditātes lietu nacionālā padome, bet Invaliditātes likumā grozījums netika sagatavots, lai mazinātu normatīvo aktu grozījumu skaitu un to radīto administratīvo slogu. Tādējādi attiecīgie precizējumi likumā tiek veikti šobrīd.  **2.** Invaliditātes informācijas sistēmu (turpmāk – informācijas sistēma), kuras pārzinis ir Veselības un darbspēju ekspertīzes ārstu valsts komisija (turpmāk – Valsts komisija), uzsāka veidot 2006.gadā, izmantojot ārpakalpojumus tās izstrādei un nodrošinot sistēmu ar vairāk nekā 290 tabulām, kurās iekļauti vairāk par tūkstoti uzglabājamo parametru, lai veicinātu ātrāku un efektīvāku datu apstrādi. Atbilstoši Ministru kabineta 2011.gada 26.aprīļa noteikumu Nr.315 “Veselības un darbspēju ekspertīzes ārstu valsts komisijas nolikums” 3.7.apakšpunktam Valsts komisija organizē un vada šo valsts informācijas sistēmu. No 2007.gada 25.maija informācijas sistēma ir reģistrēta kā valsts informācijas sistēma.  Ņemot vērā, ka personas datu aizsardzība ietilpst Satversmes 96.pantā noteikto cilvēka pamattiesību lokā, un šīs tiesības var ierobežot, ja ierobežojums ir noteikts ar likumu, tam ir leģitīms mērķis, un tas ir samērīgs, tad informācijas sistēmas gadījumā fizisko personu datu apstrāde jānosaka likumā. Sistēmas leģitīmais mērķis ir – valsts politikas invaliditātes jomā plānošana, izstrāde un novērtēšana, lai nodrošinātu efektīvu prognozējamas invaliditātes un invaliditātes ekspertīžu veikšanu un kvalitatīvu pakalpojumu un palīdzības sniegšanu personām ar invaliditāti un prognozējamo invaliditāti, kas ir par pamatu personu pamattiesību ievērošanai, nodrošināšanai un aizsargāšanai.  Likumprojektā noteikts, ka Invaliditātes likums tiek papildināts ar jaunu 31. pantu, kurā norādīts informācijas sistēmas pārzinis - Valsts komisija, un noteikts, ka personas datu, t.sk. sensitīvo datu, apstrādes mērķis ir nodrošināt personu ar invaliditāti un personu ar prognozējamo invaliditāti uzskaiti, kas nepieciešama sociālās apdrošināšanas valsts pabalstu un citu valsts noteikto atvieglojumu piešķiršanai, palīdzības sniegšanai personām ar invaliditāti invaliditātes riska un invaliditātes seku mazināšanai, kā arī veidot statistiku, lai plānotu, izstrādātu un novērtētu valsts politiku invaliditātes jomā un citu funkciju kvalitatīvu izpildi. Informācijas sistēmā tiek iekļauti dati par ekspertīžu veikšanu, personu funkcionēšanas ierobežojuma novērtējumu, pieņemtajiem lēmumiem, izsniegtajiem ieteikumiem un atzinumiem sociālo pakalpojumu un valsts sociālo pabalstu nodrošināšanai, izsniegtajām invaliditātes apliecībām. Informācijas sistēma nodrošina centralizētu datu apstrādi, kas paātrina to apstrādi, vienlaicīgi samazinot laiku, kas ir nepieciešams lēmuma pieņemšanai. Personas sensitīvo datu apstrāde ir pamats dažādu pakalpojumu un palīdzības sniegšanai personām ar invaliditāti un personām ar prognozējamu invaliditāti, un dod iespēju valsts pārvaldei pildīt likumā noteiktās funkcijas sociālās apdrošināšanas pakalpojumu (piemēram, invaliditātes pensija), valsts sociālo pabalstu (piemēram, pabalsts invalīdam, kuram nepieciešama kopšana), sociālās palīdzības un sociālo pakalpojumu, kā arī citu valsts un pašvaldību noteikto pakalpojumu, piešķiršanai. Piemēram, atbilstoši Sociālo pakalpojumu un sociālās palīdzības likuma 12.panta trešajai daļai un 17.panta ceturtajai daļai tiesības pieprasīt un saņemt informāciju no valsts pārvaldes institūcijām ir pašvaldību sociālajiem dienestiem un sociālo pakalpojumu sniedzējiem.  Jau šobrīd informācijas sistēma nodrošina e-pakalpojumus, un personas dati, izņemot sensitīvos datus, atbilstoši noslēgtajiem līgumiem par datu apmaiņu ar vairāk nekā 100 iestādēm, piemēram, ir pieejami ģimenes ārstiem (vispārējās prakses ārstiem), kuri veido nosūtījumus uz atkārtotas invaliditātes ekspertīzes veikšanu personām ar invaliditāti, kā arī pašām fiziskajām personām par sevi vai savu aizbildnībā esošo personu ar invaliditāti.  Informācijas sistēma ļauj Valsts komisijai, veicot invaliditātes ekspertīzi, nodrošināt centralizētu datu ievadi, izsniegšanu, aizsardzību un uzglabāšanu vienuviet, kā arī kontrolēt šo datu izmantošanu paredzētajiem mērķiem. Citu valsts informācijas sistēmu pārziņi datus iegūt varēs tikai tādā apjomā, kas nepieciešams, tām savu normatīvajos aktos noteikto uzdevumu veikšanai. Informācijas sistēmā fizisko personu privātums pēc būtības tiks ietekmēts minimāli, un labums, ko šīs personas iegūs, būs lielāks par tiesību ierobežojumu.  Konkrēti iekļaujamie dati, to apjoms, datu apstrādes noteikumi un kārtība, kā arī institūciju sadarbības noteikumi tiks noteikti Ministru kabineta noteikumos.  Tādējādi, lai nodrošinātu institūcijām normatīvajos aktos noteikto funkciju un deleģēto uzdevumu izpildi, likumprojekta 31. panta trešajā daļā tiek noteiktas šādas institūcijas, kurām būs tiesības apstrādāt (saņemt, izmantot, nodot, glabāt u. tml.), nosakot Ministru kabineta noteikumos konkrēto darbību, informācijas sistēmā iekļautos datus, t.sk. personas datus:   1. Veselības un darbspēju ekspertīzes ārstu valsts komisija, kura atbilstoši Invaliditātes likuma 7.panta piektajai daļai ir noteikta kā atbildīgā iestāde par invaliditātes un prognozējamās invaliditātes noteikšanu valstī; 2. Labklājības ministrija, kuras funkcija atbilstoši Sociālo pakalpojumu un sociālās palīdzības likuma 14.panta pirmās daļas 4.punktam ir pārraudzīt šā likuma īstenošanu, kontrolēt sociālo pakalpojumu sniegšanu regulējošo normatīvo aktu ievērošanu, kā arī sociālo pakalpojumu kvalitāti un sociālo pakalpojumu sniedzēju atbilstību normatīvo aktu prasībām un administratīvi sodīt sociālo pakalpojumu sniedzējus par izdarītajiem pārkāpumiem, bet atbilstoši šīs daļas 1.punktam un Ministru kabineta 2004.gada 27.janvāra noteikumu Nr.49 “Labklājības ministrijas nolikums” 4.punktam - piedalīties politikas izstrādē un īstenošanā darba, sociālās aizsardzības, bērnu un ģimenes tiesību, kā arī personu ar invaliditāti vienlīdzīgu iespēju politikā; 3. Valsts sociālās apdrošināšanas aģentūra, kura atbilstoši likumam “Par valsts pensijām”, likumam “Par valsts sociālo apdrošināšanu”, Valsts sociālo pabalstu likumam, Černobiļas atomelektrostacijas avārijas seku likvidēšanas dalībnieku un Černobiļas atomelektrostacijas avārijas rezultātā cietušo personu sociālās aizsardzības likumam un citiem normatīvajiem aktiem nodrošina valsts sociālās apdrošināšanas pensiju, pabalstu, atlīdzību, valsts izdienas pensiju un valsts sociālo pabalstu piešķiršanu; 4. Valsts darba inspekcija, kura atbilstoši Valsts darba inspekcijas likumam uzrauga un kontrolē darba tiesisko attiecību un darba aizsardzības noteikumu ievērošanu, veic nelaimes gadījumu darbā izmeklēšanu un vienotu reģistrāciju, piedalās arodsaslimšanas gadījumu izmeklēšanā atbilstoši Valsts darba inspekcijas likuma 3. pantam; 5. Nodarbinātības valsts aģentūra, kura atbilstoši Bezdarbnieku un darba meklētāju atbalsta likumam un Ministru kabineta 2012. gada 18. decembra noteikumiem Nr. 876 “Nodarbinātības valsts aģentūras nolikums” nodrošina aktīvo nodarbinātības pasākumu un preventīvo bezdarba samazināšanas pasākumu organizēšanu un īstenošanu, tai skaitā veicinot nodarbinātību personām ar invaliditāti; 6. Sociālās integrācijas valsts aģentūra, kura atbilstoši Sociālo pakalpojumu un sociālās palīdzības likumam (15.1pants) un Ministru kabineta 2012.gada 18.decembra noteikumiem Nr.914 “Sociālās integrācijas valsts aģentūras nolikums” īsteno valsts politiku personu ar invaliditāti un personu ar funkcionāliem traucējumiem sociālās integrācijas jomā un īsteno pamatizglītības, profesionālās vidējās izglītības, pirmā līmeņa profesionālās augstākās izglītības (koledžas izglītība), profesionālās tālākizglītības un profesionālās pilnveides programmas personām ar invaliditāti; 7. Valsts bērnu tiesību aizsardzības inspekcija, kuras funkcijās ietilpst aizsargāt bērnu ar invaliditāti tiesības iekļauties sabiedrībā un nodrošināt viņu izglītību, veselības aprūpes un sociālos pakalpojumus atbilstoši Bērnu tiesību aizsardzības likumam un Ministru kabineta 2005.gada 29.novembra noteikumiem Nr.898 “Valsts bērnu tiesību aizsardzības inspekcijas nolikums”; 8. Izglītības kvalitātes valsts dienests, kurš atbilstoši Ministru kabineta 2009.gada 4.augusta noteikumiem Nr.871 “Obligāto izglītības vecuma sasniegušo bērnu uzskaites kārtība” veic izglītojamo uzskaiti, tai skaitā par bērniem ar invaliditāti; 9. valsts akciju sabiedrība “Ceļu satiksmes drošības direkcija”, kura atbilstoši Transportlīdzekļa ekspluatācijas nodokļa un uzņēmumu vieglo transportlīdzekļu nodokļa likumam atbrīvo personas ar invaliditāti no transportlīdzekļa ekspluatācijas nodokļa maksāšanas, kā arī, pamatojoties uz Valsts komisijas atzinumu, izsniedz stāvvietu izmantošanas kartes personām ar invaliditāti, kā arī atbilstoši Ministru kabineta 2013.gada 24.septembra noteikumiem Nr.1000 „Valsts akciju sabiedrības "Ceļu satiksmes drošības direkcija" publisko maksas pakalpojumu cenrādis” nodrošina noteiktas atlaides personām ar invaliditāti; 10. biedrība “Latvijas Nedzirdīgo savienība”, kura pamatojoties uz deleģējumu Sociālo pakalpojumu un sociālās palīdzības likuma 13. panta 21.daļā, nodrošina personu ar dzirdes invaliditāti sociālo rehabilitāciju un tehnisko palīglīdzekļu pakalpojumus. Papildus biedrība “Latvijas Nedzirdīgo savienība” nodrošina surdotulka pakalpojumus personām ar dzirdes invaliditāti saskaņā ar Invaliditātes likuma 12.panta pirmās daļas 6.punktā un 13.panta 11daļā, trešajā un ceturtajā daļā noteikto; 11. biedrība “Latvijas Neredzīgo biedrība”, kura, pamatojoties uz deleģējumu Sociālo pakalpojumu un sociālās palīdzības likuma 13.panta 2.1 daļā, nodrošina personu ar redzes invaliditāti sociālo rehabilitāciju, tehnisko palīglīdzekļu pakalpojumus; 12. Pilsonības un migrāciju lietu pārvalde, kuras pārziņā ir Iedzīvotāju reģistrs, personām ar invaliditāti piemēro samazinātu valsts nodevu (Ministru kabineta2013.gada 24.septembra noteikumiem Nr.1004  „Noteikumi par valsts nodevu par atteikšanos no Latvijas pilsonības un Latvijas pilsonības atjaunošanu”), valsts nodevu par naturalizācijas iesniegumu iesniegšanu (Ministru kabineta 2013.gada 17.septembra noteikumi Nr.849 „Noteikumi par valsts nodevu naturalizācijas iesnieguma iesniegšanai”), nodevu par personu apliecinošu dokumentu (pases, personas apliecības) izsniegšanu (Ministru kabineta 2012.gada 21.februāra noteikumi Nr.133 “Noteikumi par valsts nodevu par personu apliecinošu dokumentu izsniegšanu”) un atbrīvo no nodevas par informācijas saņemšanu no Iedzīvotāju reģistra (Ministru kabineta 2015.gada 14.jūlija noteikumi Nr.391 “Noteikumi par valsts nodevu par informācijas saņemšanu no Iedzīvotāju reģistra”); 13. Valsts ieņēmumu dienests, kur personai, kurai noteikta invaliditāte, ir tiesības uz nodokļa papildu atvieglojumu atbilstoši 1997.gada 8.aprīļa Ministru kabineta noteikumu Nr.138 „Noteikumi par iedzīvotāju ienākuma nodokļa papildu atvieglojumiem personām ar invaliditāti, politiski represētajām personām un nacionālās pretošanās kustības dalībniekiem” 2.punktam; 14. aizsargātā lietotāja tirdzniecības pakalpojumu sniedzējam, kurš atbilstoši Elektroenerģijas tirgus likuma 33.1 pantam, aizsargātajam lietotājam (t.sk. ģimene (persona), kuras aprūpē ir bērns ar invaliditāti, persona ar I invaliditātes grupu) nodrošina likumā noteiktās atlaides. Atbilstoši Elektroenerģijas tirgus likuma Pārejas noteikumu 46.punktam, pakalpojuma sniegšanu no 2015. gada 1. janvāra līdz 31. decembrim nodrošina akciju sabiedrība “Latvenergo”. Savukārt saskaņā ar Elektroenerģijas tirgus likuma Pārejas noteikumu 47.punktu un 33.1 panta trešo daļu, no 2016. gada 1. janvāra par pakalpojuma sniedzēju Ekonomikas ministrijai ir jāizraugās tādu tirgotāju, kurš nodrošina pakalpojuma sniegšanu ar viszemāko budžeta līdzfinansējumu; 15. Iekšlietu ministrijas informācijas centram, kurš atbilstoši Ministru kabineta 2014.gada 25.marta noteikumiem Nr.157 “Nepilngadīgo personu atbalsta informācijas sistēmas noteikumi” nodrošina datus par nepilngadīgā invaliditātes attēlošanu atbilstoši Bērnu tiesību aizsardzības likuma 67.2 panta pirmajai daļai, kas nosaka, ka Nepilngadīgo personu atbalsta informācijas sistēma ir valsts informācijas sistēmas “Integrētā iekšlietu informācijas sistēma” sastāvdaļa, kurā iekļauta bērnu tiesību aizsardzībai nepieciešama informācija, integrējot valsts un pašvaldību institūciju, kā arī ārstniecības personu informāciju par nepilngadīgajiem, kuriem vajadzīgs atbalsts, un gadījumiem, kad veicami preventīvi pasākumi bērnu tiesību aizsardzībai; 16. Valsts sabiedrībai ar ierobežotu atbildību “Autotransporta direkcija”, kurai likumprojektā “Grozījumi Sabiedriskā transporta pakalpojumu likumā” (940/LP12), kas paredz izveidot Braukšanas maksas atvieglojumu saņēmēju informācijas sistēmu, kurā noteikta funkcija veikt informācijas apstrādi par pasažieriem, kuriem ir tiesības izmantot normatīvajos aktos noteiktos braukšanas maksas atvieglojumus; 17. Nacionālajam veselības dienestam, kurš atbilstoši Ministru kabineta 2014. gada 11. marta noteikumiem Nr. 134 “Noteikumi par vienoto veselības nozares informācijas sistēmu” iekļauj veselības datus, kā arī datus par invaliditāti (cēloni atbilstoši SSK-10, invaliditātes grupu, Veselības un darbspēju ekspertīzes ārstu valsts komisijas lēmuma datumu un numuru, amatpersonas vārdu (vārdus), uzvārdu, datumu, ar kuru noteikta invaliditāte, un invaliditātes termiņu) vienotajā veselības nozares informācijas sistēmā; 18. Latvijas Transportlīdzekļu apdrošinātāju birojam. Atbilstoši Sauszemes transportlīdzekļu īpašnieku civiltiesiskās atbildības obligātās apdrošināšanas likuma 43. panta pirmajai daļai sauszemes transportlīdzekļu īpašnieku civiltiesiskās atbildības obligātās apdrošināšanas sistēmas sekmīgu darbību valstī atbilstoši savam darbības mērķim un uzdevumiem nodrošina Latvijas Transportlīdzekļu apdrošinātāju birojs. Atbilstoši Sauszemes transportlīdzekļu īpašnieku civiltiesiskās atbildības obligātās apdrošināšanas likuma 14. panta otrajai daļai personām ar invaliditāti tiek noteikti atvieglojumi civiltiesiskās atbildības obligātajai apdrošināšanai; 19. Valsts probācijas dienestam, kurš atbilstoši Valsts probācijas dienesta likumam īsteno valsts politiku kriminālsoda – piespiedu darbs – un audzinoša rakstura piespiedu līdzekļa – sabiedriskais darbs – izpildē, kā arī probācijas klientu uzraudzībā un sociālās uzvedības korekcijā. Valsts probācijas dienesta funkciju īstenošanas ietvaros (Ministru kabineta 2007. gada 27. novembrī noteikumi Nr.803 “Noteikumi par Valsts probācijas dienesta datubāzē iekļaujamās informācijas apjomu un informācijas iekļaušanas un izmantošanas kārtību”) un, organizējot soda izpildi, ņem vērā probācijas klienta invaliditāti un funkcionālo traucējumu veidu (piespiedu darba devēja izvēlē vai uzraudzības nosacījumu noteikšanā). Papildus Valsts probācijas dienests, pilnveidojot darbības tiesisko regulējumu, virzīja priekšlikumu papildināt Valsts probācijas dienesta likuma 25. pantu “Valsts probācijas dienesta ierēdņu un darbinieku tiesības”ar punktu, kas paredz  Valsts probācijas dienesta ierēdņiem tiesības saņemt informāciju par probācijas klienta invaliditāti. Valsts probācijas dienesta likumprojekts (899/Lp12) atbalstīts trešajā lasījumā Saeimas plenārsēdē 2017.gada 14.septembrī un stājās spēkā 2017.gada 13.oktobrī; 20. Centrālajai finanšu un līgumu aģentūrai, kura atbilstoši Eiropas Savienības struktūrfondu un Kohēzijas fonda 2014.–2020.gada plānošanas perioda vadības likuma 12.pantā noteiktajām tiesībām un pienākumiem, nodrošina datu uzkrāšanu valsts informācijas sistēmā „Kohēzijas politikas fondu vadības informācijas sistēma 2014.-2020. gadam”, lai uzraudzītu un izvērtētu Eiropas Savienības struktūrfondus un Kohēzijas fondu; 21. Uzturlīdzekļu garantiju fondam, kurš ir valsts informācijas sistēmas „Uzturlīdzekļu garantiju fonda iesniedzēju un parādnieku reģistrs” pārzinis un atbilstoši Uzturlīdzekļu garantiju fonda likuma 5.panta pirmās daļas 3.punktā noteiktajām tiesībām saņem informāciju par personas (fonda parādnieku) invaliditāti Uzturlīdzekļu garantiju fonda likuma mērķa īstenošanai. Personas ar invaliditāti neiekļaušana publicētajā parādnieku reģistrā uzskatāma par valsts atvieglojumu personām ar invaliditāti. 22. pašvaldībām, tai skaitā, sociālajiem dienestiem, kas ir pašvaldības izveidotas iestādes, kuras atbilstoši likuma “Par pašvaldībām” 15. pantam un Sociālo pakalpojumu un sociālās palīdzības likuma 12. panta trešajai daļai nodrošina savā teritorijā dzīvojošajiem iedzīvotājiem sociālo palīdzību un sociālos pakalpojumus, tai skaitā, personām ar invaliditāti, kā arī pašvaldību pārvaldes izveidotajām kapitālsabiedrībām, kuru funkcijās ir atvieglojumu administrēšana un to piemērošana, kas tādējādi atbilst informācijas sistēmas noteiktajiem mērķiem; 23. bāriņtiesām, kuras atbilstoši Civillikumam (piemēram, aizgādība, adopcija, aizgādnība), Bāriņtiesu likumam un Bērnu tiesību aizsardzības likumam (piemēram, V, VI, VII nodaļa) nodrošina bērna vai aizgādnībā esošas personas (personas ar ierobežotu rīcībspēju) tiesību un tiesisko interešu aizsardzību; 24. elektroenerģijas sadales sistēmas operatoram, kurš atbilstoši Ministru kabineta 2017.gada 16.augusta noteikumiem Nr.483 “Kārtība, kādā finansē pieslēguma ierīkošanu aizsargātajam lietotājam” pārbauda pieteikuma iesniedzēja atbilstību aizsargātā lietotāja statusam pirms elektroenerģijas pieslēguma ierīkošanas; 25. Izglītības un zinātnes ministrija, kura atbilstoši 2012.gada 9.oktobra noteikumiem Nr.695 “Kārtība, kādā piešķir un finansē asistenta pakalpojumu izglītības iestādē” nodrošina asistenta pakalpojumu izglītības iestādēs izglītojamajiem ar invaliditāti (Invaliditātes likuma 12.panta pirmās daļas 4.punkts) un nodrošina asistenta pakalpojuma izglītības iestādē apmaksu.   **3.** Ņemot vērā, ka invaliditātes grupu personām, kuras sasniegušas pensijas vecumu, nosaka ne tikai pirmreizēji, bet arī atkārtoti izvērtējot funkcionēšanas ierobežojumus, teksta skaidrības nolūkā ir nepieciešams Invaliditātes likuma 6.panta trešās daļas 2.punktā izslēgt vārdu “pirmreizēji”.  **4.** Atbilstoši Ministru kabineta 2011. gada 26.aprīļa noteikumiem Nr.315 “Veselības un darbspēju ekspertīzes ārstu valsts komisijas nolikumam” Valsts komisija ir labklājības ministra pakļautībā esoša tiešā valsts pārvaldes iestāde, kas veic likumā noteiktās valsts pārvaldes funkcijas, lemjot par invaliditātes piešķiršanu vai nepiešķiršanu. Tādējādi Valsts komisija nosaka personai statusu, uz kura pamata tiek piešķirts sociālais nodrošinājums, nevis veikta ārstniecība vai diagnostika. TāpatValsts komisija pati nosaka prasības, zināšanu apjomu un iemaņu kopumu, kas nepieciešams, lai Valsts komisijas ārsts patstāvīgi varētu izvērtēt personas funkcionēšanas ierobežojumus saskaņā ar Invaliditātes likumu un Valsts komisijas amatpersona, balstoties uz funkcionēšanas ierobežojumu izvērtējumu, pieņem lēmumu par invaliditātes piešķiršanu vai nepiešķiršanu, un minētās darbības un to veikšanas mērķis nav uzskatāms par ārstniecību. Tā rezultātā, lai novērstu jebkādus pārpratumus attiecībā uz ārsta kvalifikāciju un viņu tiesībām veikt funkcionēšanas ierobežojuma izvērtējumu, kas ir mērķis lēmuma par invaliditāti pieņemšanai, likumā ir nepieciešams precizēt 8. panta pirmo daļu, svītrojot vārdu, “sertificēti”.  **5**. Lai nodrošinātu Konvencijas 27.panta prasības, kas paredz īpašu atbalstu tieši personām ar invaliditāti darbspējīgā vecumā un veicina personu nodarbinātību, kā arī, lai saskaņotu Invaliditātes likuma normas ar Sociālo pakalpojumu un sociālās palīdzības likumu saistībā ar pakalpojumu saņēmēju loku, tiek veikti precizējumi Invaliditātes likuma 11.panta regulējumā par invaliditātes riska mazināšanu saistībā ar tiesībām saņemt sociālās rehabilitācijas pakalpojumus un profesionālās rehabilitācijas pakalpojumus.  Ministru kabineta 2010.gada 28.decembra noteikumi Nr.1207 „Noteikumi par personai ar prognozējamu invaliditāti prioritāri sniedzamo invaliditātes riska mazināšanai paredzēto pakalpojumu veidiem, apjomu, saņemšanas nosacījumiem un saņemšanas kārtību” (turpmāk – MK noteikumi Nr.1207) paredz, ka personas ar prognozējamu invaliditāti saņem 21 dienu ilgu sociālās rehabilitācijas pakalpojuma kursu, bet šo noteikumu 4.punktā paredzēts, ka sociālās rehabilitācijas pakalpojumu saņemšanas nosacījumus un saņemšanas kārtību nosaka normatīvie akti par sociālās rehabilitācijas pakalpojumu saņemšanas kārtību, ciktāl tie nav pretrunā ar MK noteikumiem Nr.1207. Sociālo pakalpojumu un sociālās palīdzības likuma 1.panta 23.punkts noteic, ka sociālās rehabilitācijas pakalpojums ir pasākumu kopums, kas vērsts uz sociālās funkcionēšanas spēju atjaunošanu vai uzlabošanu, lai nodrošinātu personas sociālā statusa atgūšanu, iekļaušanos sabiedrībā un darba tirgū. Tāpat šā likuma 13. panta pirmās daļas 6.punkts paredz, ka sociālās rehabilitācijas pakalpojumus darbspēju atjaunošanai sociālās rehabilitācijas institūcijās (turpmāk šajā punktā – pakalpojums) valsts nodrošina atbilstoši ikgadējā valsts budžeta likumā piešķirtajiem līdzekļiem personām ar funkcionāliem traucējumiem darbspējīgā vecumā (personas no 15 gadiem līdz vecuma pensijas piešķiršanai noteiktā vecuma sasniegšanai atbilstoši likumam "[Par valsts pensijām](http://likumi.lv/ta/id/38048-par-valsts-pensijam)), kā arī personām ar funkcionāliem traucējumiem, kuras strādā (uzskatāmas par darba ņēmējām vai pašnodarbinātajām saskaņā ar likumu "[Par valsts sociālo apdrošināšanu](http://likumi.lv/ta/id/45466-par-valsts-socialo-apdrosinasanu)"). Pakalpojuma apjomu, saturu, saņemšanas nosacījumus un piešķiršanas kārtību nosaka Ministru kabineta 2009.gada 31.marta noteikumi Nr.279 „Noteikumi par kārtību, kādā personas saņem sociālās rehabilitācijas pakalpojumus sociālās rehabilitācijas institūcijās, un prasībām sociālās rehabilitācijas pakalpojumu sniedzējiem” (turpmāk – MK noteikumi Nr.279). Pakalpojumu sniedz Labklājības ministrijas padotības iestāde – Sociālās integrācijas valsts aģentūra, kas arī izdod ar pakalpojuma piešķiršanu saistītos administratīvos aktus. Pakalpojuma mērķa grupa pamatā ir personas ar funkcionāliem traucējumiem darbspējas vecumā un personas pēc darbspējas vecuma, kuras strādā, kā arī pakalpojuma saņemšanas iespēja steidzamā kārtā paredzēta personām pēc medicīniskās rehabilitācijas un prioritārā kārtā personām ar prognozējamu invaliditāti. Precizējumu Invaliditātes likumā nepieciešams noteikt arī tāpēc, ka atbilstoši Sociālo pakalpojumu un sociālās palīdzības likumam un MK noteikumiem Nr.279 pakalpojumu paredzēts sniegt tikai personām darbspējas vecumā vai personām, kas strādā. Tādējādi nepieciešams Invaliditātes likumā noteikt pakalpojuma saņēmēju loku atbilstoši Sociālo pakalpojumu un sociālās palīdzības likumā, kas ir speciālais likums attiecībā uz sociālo pakalpojumu sniegšanu, paredzētajam pakalpojuma saņemšanas mērķim – sniegt atbalstu personām darbspējīgā vecumā vai pēc darbspējīgā vecuma, kas strādā. Arī profesionālās piemērotības un profesionālās rehabilitācijas pakalpojuma sniegšana atbilstoši Sociālo pakalpojumu un sociālās palīdzības likumam paredzēta tikai personām ar prognozējamu invaliditāti darbspējīgā vecumā.  **6.** Likuma 12. panta pirmās daļas 2.un 9.punktā saskaņā ar Konvenciju tiek precizēta terminoloģija, tas ir, attiecībā uz personu, kurai ir noteikta invaliditāte, lietojams jēdziens “persona ar invaliditāti” vai “ bērns ar invaliditāti”, aizstājot iepriekš lietoto jēdzienu “invalīds”.  **7.** Ar Ministru kabineta 2015.gada 16.decembra rīkojumu Nr.802 “Par Apvienoto Nāciju Organizācijas Konvencijas par personu ar invaliditāti tiesībām īstenošanas pamatnostādņu 2014.-2020.gadam īstenošanas plānu 2015.-2017.gadam” apstiprināts Konvencijas par personu ar invaliditāti tiesībām īstenošanas pamatnostādņu 2014.-2020.gadam īstenošanas plāns 2015.-2017.gadam (turpmāk – plāns). Plāns paredz rīcības virzienu “3. Sociālā aizsardzība – veikt pasākumus personu ar invaliditāti labklājības līmeņa paaugstināšanai, samazinot nabadzības riskam pakļauto personu skaitu un nodrošināt, ka ikviena persona ar invaliditāti saņem mērķtiecīgu un efektīvu valsts atbalstu, atbilstoši personas funkcionālā traucējuma veidam”, kura ietvaros paredzēts apakšvirziens “3.3. Pilnveidot Invaliditātes likumā noteiktos pakalpojumus invaliditātes izraisīto seku mazināšanai”. Tā 3.3.2.uzdevums paredz pilnveidot atbalsta pasākumus personām ar invaliditāti apgūstot augstāko izglītību, nosakot valsts budžeta apmaksātu asistenta pakalpojumu augstākās izglītības iestādē. Lai īstenotu plānā noteikto, ir nepieciešamas papildināt 12.panta pirmās daļas 4.punktu.  **8.** Likumprojektu paredzēts papildināt ar pārejas noteikumu, lai noteiktu, ka atbilstoši Invaliditātes likuma 31. pantā iekļautajam deleģējumam Ministru kabinetam ir tiesības noteikt informācijas sistēmā iekļaujamos datus, to apjomu, datu apstrādes noteikumus un kārtību, kā arī institūciju sadarbības noteikumus. Ministru kabineta noteikumi jāpieņem līdz 2018.gada 1.jūlijam. |
| 3. | Projekta izstrādē iesaistītās institūcijas | Valsts komisija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts attiecināms uz Valsts komisiju, personām ar invaliditāti, t.sk., darbspējīgā vecumā, personām ar prognozējamu invaliditāti, kuru fizisko personu dati tiek iekļauti informācijas sistēmā, Labklājības ministriju, Valsts sociālās apdrošināšanas aģentūru, Valsts darba inspekciju, Nodarbinātības valsts aģentūru, Sociālās integrācijas valsts aģentūru, Valsts bērnu tiesības aizsardzības inspekciju, Izglītības kvalitātes valsts dienestu, Latvijas Nedzirdīgo savienību, Latvijas Neredzīgo biedrību, valsts akciju sabiedrību “Ceļu satiksmes drošības direkcija”, Pilsonības un migrācijas lietu pārvaldi, Valsts ieņēmumu dienestu, aizsargātā lietotāja tirdzniecības pakalpojumu sniedzēju vai šobrīd uz valsts akciju sabiedrību “Latvenergo”, Valsts sabiedrību ar ierobežotu atbildību “Autotransporta direkcija”, Iekšlietu ministrijas Informācijas centru, Nacionālo veselības dienestu, Latvijas Transportlīdzekļu apdrošinātāju biroju, Valsts probācijas dienestu, Centrālo finanšu un līgumu aģentūru, Uzturlīdzekļu garantiju fondu, pašvaldības un to izveidotās institūcijas un kapitālsabiedrības, kuru funkcijās ir atvieglojumu administrēšana un to piemērošana, bāriņtiesas, elektroenerģijas sadales sistēmas operatoru un Izglītības un zinātnes ministriju.  2017.gada 1.janvārī kopumā valstī ir informācija par 182048 personām ar invaliditāti un 156 personām ar prognozējamu invaliditāti. Tāpat jāņem vērā, ka ik gadu personu ar invaliditāti skaits pieaug vidēji aptuveni par 18 tūkstošiem personu (2014.gadā pirmreizējo personu ar invaliditāti skaits pieauga par 17784 no tiem 16744 pieaugušie, 2015.gadā par 18366 personām, no kurām 17430 pieaugušie, un 2016.gadā par 18921, no kurām 17964 pieaugušie). Attiecīgi Valsts komisijas ārsti un amatpersonas veic šo personu datu ievadi un apstrādi (avots: Veselības un darbspēju ekspertīzes valsts komisija). |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts vērsts uz informācijas sistēmas pilnveidi, ņemot vērā, ka ievadītie dati un lēmumi kalpo par pamatu dažādu pakalpojumu saņemšanai, pabalstu piešķiršanai personām ar invaliditāti, kā arī dažādu atvieglojumu piemērošanai, tajā skaitā, braukšanas biļešu atlaides sabiedriskajā transportā, atlaides elektroenerģijas izmantošanā u.c. Administrēšanas process Valsts komisijā ir saistīts ar liela apjoma informācijas un datu apstrādi un ir viens no resursu ietilpīgākajiem un nozīmīgākajiem publiskās pārvaldes pamatdarbības procesiem.  Ārējo juridisko personu klientu datu pieprasījumi ir organizēti, izmantojot web servisus, kuru pieprasījumi tieši pieslēdzas pie informācijas sistēmas. Jau šobrīd informācijas sistēma nodrošina e-pakalpojumus un personas dati (bez sensitīvajiem personas datiem) ir pieejami e-pakalpojumos (noslēgti līgumi ar vairāk nekā 100 iestādēm), ārstiem/ģimenes ārstiem, kuri veido nosūtījumus personām ar invaliditāti, kā arī e-pakalpojumi pieejami pašām fiziskajām personām par sevi vai savu aizbildnībā vai aizgādnībā esošo personu ar invaliditāti. Tādejādi, lai būtu iespējams arī turpmāk uzlabot kopējo sistēmu, ir nepieciešams likumā iekļaut deleģējumu, kas paredzētu izstrādāt noteikumus par tām personām un institūcijām, kas sniegs ziņas informācijas sistēmai un kas drīkstēs saņemt ziņas no sistēmas, izmantojot e-pakalpojumus. Tas ļaus Valsts komisijai, veicot invaliditātes ekspertīzi, nodrošināt centralizētu datu ievadi, izsniegšanu un uzglabāšanu vienuviet, kā arī šo datu aizsardzību - samazinot administratīvo slogu personām, kurām nepieciešams veikt invaliditātes ekspertīzi (iedzīvotājiem), vienkāršojot invaliditātes ekspertīzes pieprasīšanu un saņemšanu, nodrošinot pakalpojumu pieejamību mūsdienu prasībām atbilstošā elektroniskā vidē, uzlabojot savstarpējo sadarbību un informācijas apmaiņu starp iesaistītajām pusēm (pakalpojuma sniedzējiem, kuriem ir nepieciešami dati par personām ar invaliditāti: pašvaldības, Valsts sociālās apdrošināšanas aģentūra, Nodarbinātības valsts aģentūra, Sociālās integrācijas valsts aģentūra, Ceļu satiksmes drošības direkcija u.c.)  Likumprojekta tiesiskais regulējums nemaina tiesības un pienākumus, kā arī veicamās darbības ne sabiedrības grupām un institūcijām, ne fiziskām personām. |
| 3. | Administratīvo izmaksu monetārs novērtējums | Administratīvo izmaksu monetārais novērtējums attiecībā uz administratīvā slogu tiks veikts, izstrādājot Ministru kabineta noteikumus, kuros tiks noteikts apstrādājamās informācijas apjoms un biežums. Tomēr jāatzīmē, ka IIS jau šobrīd ir valsts informācijas sistēma un datu apmaiņa ar citām iestādēm notiek uz līguma pamata, tādejādi paredzams, ka likumprojekta pieņemšana nepalielinās apstrādājamās informācijas apjomu. |
| 4. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2018.gads | | Turpmākie trīs gadi (*euro*) | | | | |
| 2019 | | 2020 | | 2021 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2019 gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020 gadam | izmaiņas, salīdzinot ar vidēja termiņa budžeta ietvaru 2021 gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 34 000 | 0 | 34 000 | 0 | 34 000 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 34 000 | 0 | 34 000 | 0 | 34 000 | 0 | 0 |
| 05.62.00. “Invaliditātes ekspertīžu nodrošināšana” (LM) | 34 000 | 0 | 34 000 | 0 | 34 000 | 0 | 0 |
| 12.00.00. “Finansējums asistenta pakalpojuma nodrošināšanai personai ar invaliditāti pārvietošanās atbalstam un pašaprūpes veikšanai” (IZM) | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 34 000 | 96 046 | 34 000 | 96 046 | 34 000 | 96 046 | 96 046 |
| 2.1. valsts pamatbudžets | 34 000 | 96 046 | 34 000 | 96 046 | 34 000 | 96 046 | 96 046 |
| 05.62.00. “Invaliditātes ekspertīžu nodrošināšana” (LM) | 34 000 | 0 | 34 000 | 0 | 34 000 | 0 | 0 |
| 12.00.00. “Finansējums asistenta pakalpojuma nodrošināšanai personai ar invaliditāti pārvietošanās atbalstam un pašaprūpes veikšanai” (IZM) | 0 | 96 046 | 0 | 96 046 | 0 | 96 046 | 96 046 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | -96 046 | 0 | -96 046 | 0 | -96 046 | -96 046 |
| 3.1. valsts pamatbudžets | 0 | -96 046 | 0 | -96 046 | 0 | -96 046 | -96 046 |
| 05.62.00. “Invaliditātes ekspertīžu nodrošināšana” (LM) | 0 | 0 | 0 | 0 | 0 | 0 | 0 |
| 12.00.00. “Finansējums asistenta pakalpojuma nodrošināšanai personai ar invaliditāti pārvietošanās atbalstam un pašaprūpes veikšanai” (IZM) | 0 | -96 046 | 0 | -96 046 | 0 | -96 046 | -96 046 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | x | 0 | x | 0 | x | 0 | 0 |
| 5. Precizēta finansiālā ietekme | x | 0 | x | 0 | x | 0 | 0 |
| 5.1. valsts pamatbudžets | x | 0 | x | 0 | x | 0 | 0 |
| 5.2. speciālais budžets | x | 0 | x | 0 | x | 0 | 0 |
| 5.3. pašvaldību budžets | x | 0 | x | 0 | x | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | 1. Labklājības ministrijas pamatbudžeta apakšprogrammas 05.62.00 „Invaliditātes ekspertīžu nodrošināšana” ietvaros 2018.gadā un turpmāk ik gadu plānots finansējums Invaliditātes informatīvās sistēmas uzturēšanai 34 000 *euro* apmērā.  2. Izglītības un zinātnes ministrijas pamatbudžeta programmā 12.00.00. “Finansējums asistenta pakalpojuma nodrošināšanai personai ar invaliditāti pārvietošanās atbalstam un pašaprūpes veikšanai” nepieciešams papildu finansējums no valsts budžeta, jo Izglītības un zinātnes ministrija līdz šim nav nodrošinājusi asistenta pakalpojumu augstākajā izglītībā. Provizoriskās izmaksas 96 046 *euro* apmērā ik gadu sākot ar 2018.gadu, ņemot vērā, ka sākotnējais pakalpojuma saņēmēju skaits varētu būt vidēji 15 personas ar I un II invaliditātes grupu, kurām noteiktas medicīniskās indikācijas īpašai kopšanai (finansējuma apmērs var pieaugt, ja pieaug minimālais atalgojums). Detalizēts izdevumu aprēķins norādīts pielikumā. Ņemot vērā to, ka akadēmiskā gada garums nav noteikts, finansējuma aprēķins veikts par asistenta darbu visa gada ietvaros. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav | | | | | | |
| 8. Cita informācija | *Labklājības ministrija*  Likumprojektā ietverto pasākumu īstenošanu attiecībā uz Invaliditātes informatīvās sistēmas uzturēšanu Labklājības ministrija nodrošinās piešķirto valsts budžeta līdzekļu ietvaros.  *Izglītības un zinātnes ministrija*  Likumprojektā ietverto pasākumu īstenošanai attiecībā uz asistenta pakalpojumu nodrošināšanu augstākajā izglītībā nepieciešamais papildu finansējums indikatīvi 96 046 *euro* apmērā ik gadu nodrošināms:  2018.gadā, nepieciešamības gadījumā, pārdalot līdzekļus no valsts budžeta programmas 02.00.00 „Līdzekļi neparedzētiem gadījumiem” atbilstoši Ministru kabineta 2009.gada 22.decembra noteikumiem Nr.1644 „Kārtība, kādā pieprasa un izlieto budžeta programmas „Līdzekļi neparedzētiem gadījumiem” līdzekļus”, ņemot vērā faktisko pakalpojuma saņēmēju skaitu.  2019.gadā un turpmāk - palielinot Izglītības un zinātnes ministrijas pamatbudžeta bāzes izdevumus programmā 12.00.00. “Finansējums asistenta pakalpojuma nodrošināšanai personai ar invaliditāti pārvietošanās atbalstam un pašaprūpes veikšanai” atbilstoši Ministru kabineta 2012.gada 11.decembra noteikumi Nr.867 “Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam” 10.3.4.apakšpunktā, kurš paredz pamatbudžeta bāzes izdevumu precizēšanu ņemot vērā izmaiņas prognozē “personas ar invaliditāti (skaits), kuras saņem asistenta pakalpojumu”, noteiktajam. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | 1. Līdz 2018.gada 1.jūlijam plānots izstrādāt Ministru kabineta noteikumus, pamatojoties uz likuma 3.1 panta ceturto daļu. Ministru kabineta noteikumu projektā ir plānots detalizēti uzskaitīt Informācijas sistēmā iekļaujamos datus, to apjomu, datu apstrādes noteikumus un kārtību, kā arī institūciju sadarbības noteikumus. Tā rezultātā noteikumu projektā būs iekļauts regulējums par to, kā datus vāc, izmanto, aplūko un glabā, lai fizisko personu dati tiktu apstrādāti tikai tiktāl, cik to atļauj informācijas sistēmas mērķis. Ņemot vērā, ka visām iestādēm visi informācijas sistēmā pieejamie dati nav vajadzīgi, tad noteikumu projektā tiks atrunāts, kurus datus un kura iestāde drīkstēs apskatīt vai ievadīt, lai nodrošinātu likumīgu un godprātīgu fizisku personas datu apstrādi. 2. Sakarā ar grozījumiem Invaliditātes likuma 12.panta pirmās daļas 4.punktā būs nepieciešami grozījumi Ministru kabineta 2012.gada 9.oktobra noteikumos Nr.695 “Kārtība, kādā piešķir un finansē asistenta pakalpojumu izglītības iestādē” vai jāizdod atsevišķi noteikumi. |
| 2. | Atbildīgā institūcija | Labklājības ministrija - Ministru kabineta noteikumu izstrāde saistībā ar Invaliditātes informācijas sistēmu;  Izglītības un zinātnes ministrija – grozījumi Ministru kabineta 2012.gada 9.oktobra noteikumos Nr.695 “Kārtība, kādā piešķir un finansē asistenta pakalpojumu izglītības iestādē”. |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Nav |
| 2. | Citas starptautiskās saistības | Nodrošinot Apvienoto Nāciju Organizācijas Konvencijas par personu ar invaliditāti tiesībām ieviešanu, likumprojektā ir paredzēts:  1) nodrošināt konvencijas 24.panta 5.punkta prasību un ar Ministru kabineta 2015.gada 16.decembra rīkojumu Nr.802 “Par Apvienoto nāciju Organizācijas Konvencijas par personu ar invaliditāti tiesībām īstenošanas pamatnostādņu 2014. – 2020.gadam īstenošanas plānu 2015. – 2017. gadam” apstiprinātajā pamatnostādņu plāna paredzētajos pasākumos ietvertā 3.3.2. uzdevuma izpildi, kas paredz izveidot asistenta pakalpojumu augstākās izglītības iestādēs, nodrošinot personām ar invaliditāti iespēju saņemt terciāro izglītību;  2) nodrošināt konvencijas 27.panta prasību, kas paredz īpašu atbalstu tieši personām darbspējīgā vecumā un veicina personu ar invaliditāti nodarbinātību, ieviešanu;  3) precizēt terminoloģiju atbilstoši Konvencijas ieviestajiem principiem, tas ir, ar jēdzienu “persona ar invaliditāti” aizstāt iepriekš lietoto jēdzienu “invalīds”. Šī jaunā terminoloģija normatīvajos aktos tiek mainīta pakāpeniski, lai mazinātu normatīvo aktu grozījumu skaitu un to radīto administratīvo slogu. |
| 3. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | 2016.gada 1.novembrī Labklājības ministrijas mājaslapā (<http://www.lm.gov.lv/text/1789>) tika ievietots paziņojums par projekta būtību, un iedzīvotāji bija aicināti izteikt viedokli elektroniski vai pa pastu. Papildus Labklājības ministrija e-pasta veidā nosūtīja informāciju personas ar invaliditāti pārstāvošajām organizācijām par Labklājības ministrijas mājaslapā ievietoto projektu. |
| 2. | Sabiedrības līdzdalība projekta izstrādē | 2017.gada 28.jūnijā informācija par likumprojektu sniegta Invaliditātes lietu nacionālās padomes sēdē, kurā piedalījās ministriju, Tiesībsarga biroja, sociālo partneru un lielāko personas ar invaliditāti pārstāvošo nevalstisko organizāciju (t.sk. biedrību "Latvijas Nedzirdīgo savienība", "Latvijas Neredzīgo biedrība", "Apeirons"", “Sustento”, "Latvijas Paralimpiskā komiteja", "Resursu centrs cilvēkiem ar garīgiem traucējumiem "Zelda"" u.c.) pārstāvji. |
| 3. | Sabiedrības līdzdalības rezultāti | Sabiedrības pārstāvju viedokļi par projektu noteiktajā termiņā - līdz 2016.gada 1.decembrim - netika saņemti. Tāpat nav saņemti arī nekādi papildu ierosinājumi līdz likumprojekta izsludināšanai Valsts sekretāru sanāksmē 2017.gada 15.jūnijā. Pēc projekta izsludināšanas Valsts sekretāru sanāksmē no Latvijas Transportlīdzekļu apdrošinātāju biroja un Latvijas apdrošinātāju asociācijas tika saņemti vairāki priekšlikumi, kas projektā daļēji ņemti vērā. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts komisija, Pilsonības un migrācijas lietu pārvalde, Labklājības ministrija, Valsts sociālās apdrošināšanas aģentūra, Valsts darba inspekcija, Nodarbinātības valsts aģentūra, Sociālās integrācijas valsts aģentūra, Valsts bērnu tiesību aizsardzības inspekcija, Izglītības kvalitātes valsts dienests, valsts akciju sabiedrība “Ceļu satiksmes drošības direkcija”, biedrība “Latvijas Neredzīgo biedrība”, biedrība “Latvijas Neredzīgo biedrība”, Valsts ieņēmumu dienests, aizsargātā lietotāja tirdzniecības pakalpojuma sniedzējs, kas šobrīd ir valsts akciju sabiedrība “Latvenergo”, Iekšlietu ministrijas Informācijas centrs, Valsts sabiedrība ar ierobežotu atbildību “Autotransporta direkcija”, Nacionālais veselības dienests, Latvijas Transportlīdzekļu apdrošinātāju birojs, Centrālā finanšu un līgumu aģentūra, Uzturlīdzekļu garantiju fonds, pašvaldības un to izveidotās institūcijas un kapitālsabiedrības, kuru funkcijās ir atvieglojumu administrēšana un to piemērošana, bāriņtiesas, elektroenerģijas sardeles sistēmas operators un Izglītības un zinātnes ministrija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts neparedz jaunu institūciju veidošanu, kā arī neparedz esošo institūciju funkciju paplašināšanu. Ar likumprojektu noteiktā funkcija tiks īstenota esošo cilvēkresursu ietvaros. |
| 3. | Cita informācija | Nav |

Labklājības ministrs J. Reirs

29.12.2017 11:58

5166

D.Grabe, 67021594

[Daina.Grabe@lm.gov.lv](mailto:Daina.Grabe@lm.gov.lv)